Guus Hiddink

Guus Hiddink (* 8. november 1946, Varsseveld, Holandsko) je holandský futbalový tréner, ktorý momentálne trénuje londýnsky klub Chelsea FC. V rokoch 2002-2006 trénoval holandský klub PSV Eindhoven a na majstrovstvách sveta viedol tri národné reprezentácie, vždy s veľkým úspechom. Postupne viedol Holandsko na MS 1998 (4. miesto), Kóreu na MS 2002 (4. miesto) a v roku 2006 doviedol do osemfinále tím Austrálie. Po majstrovstvách sveta v Nemecku prevzal reprezentáciu Ruskej federácie, s ktorou sa na majstrovstvách Európy 2008 dostal do semifinále.

Hráčska kariéra 
Ako mladík hral Hiddink za klub SC Varsseveld a v rokoch 1967 až 1976, po väčšinu svojej kariéry strávil v klube De Graafschap. V roku 1970 sa dostal do kádra PSV Eindhoven, ale miesto v zostave si nevybojoval a vrátil sa do De Graafschap. Koncom sedemdesiatych rokov hral futbal profesionálne v severoamerickej lige a po návrate do Holandska strávil svoju poslednú sezónu (1981-1982) opäť v De Graafschap.

Hiddink bol strednopoliar, ale nebol výrazne úspešným futbalistom.

Trénerská kariéra 
Po skončení aktívnej hráčskej kariéry Hiddink zostal ako asistent trénera v De Graafschap. V rokoch 19871990 bol trénerom PSV Eindhoven, s ktorým počas tohto obdobia trikrát vyhral holandskú ligu a v roku 1988 vyhral po prvý raz pre Eindhoven i Európsky pohár. Potom trénoval rok turecký klub Fenerbahçe a následne Valenciu v Španielsku.

V roku 1995 bol menovaný trénerom holandskej reprezentácie a v roku 1998 ju priviedol k štvrtému miestu na majstrovstvách sveta vo Francúzsku. Holandsko vtedy najprv v semifinále trpko podľahlo Brazílii v penaltovom rozstrele a o niekoľko dní v zápase o tretie miesto podľahlo Chorvátsku 2:1. Po MS 1998 sa Hiddink vzdal holandskej reprezentácie.

V sezóne 199899 bol trénerom Realu Madrid, ale po roku bol prepustený, keďže sa mu s tímom nepodarilo získať titul. Následne strávil tri mesiace v Reale Betis, z ktorého odišiel kvôli ponuke trénovať reprezentáciu Kórejskej republiky.

Od 1. januára 2001 prevzal mužstvo Južnej Kórey a doviedol ho až do semifinále MS 2002. Kórea predtým nikdy nevyhrala zápas na záverečnom turnaji majstrovstiev sveta a tentoraz sa jej podarilo nielen postúpiť zo skupiny (spolu s USA a na úkor Poľska a Portugalska), ale vyradiť Taliansko (2:1) v osemfinále a Španielsko (0:0, 5:3 po penaltovom rozstrele). V semifinále Kórea podľahla Nemecku 0:1 a v zápase o tretie miesto Turecku 2:3. Po fantastickom výkone s kórejským tímom dostal Hiddink ako prvý človek zo Západu čestné občianstvo Južnej Kórey a mnohé dary, ako vilu na výletnom kórejskom ostrove, doživotné voľné letenky od Korea Airlines a Asiana Airlines a štadión majstrovstiev sveta v Gwangju bol premenovaný Guus Hiddink Stadium. Hiddinkovo rodné mesto sa stalo obľúbenou zastávkou Kórejcov dovolenkujúcich v Holandsku.

Napriek ponuke na predĺženie kontraktu sa Hiddink vrátil do Holandska a od roku 2003 opäť trénoval PSV Eindhoven. V roku 2005 sa PSV prebojoval až do semifinále ligy majstrov a v roku 2006 získal ďalší holandský majstrovský titul.

Od 22. júla 2005 bol Hiddink paralelne aj trénerom austrálskej futbalovej reprezentácie, ktorú po 32 rokoch doviedol na záverečný turnaj majstrovstiev sveta a vysoko prekonal očakávania Austrálčanov, keď s tímom postúpil zo základnej skupiny. Austrália potom v osemfinále podľahla Taliansku, neskoršiemu víťaznému celku turnaja.

Po majstrovstvách sveta v Nemecku sa stal trénerom ruskej futbalovej reprezentácie, s ktorou uzavrel zmluvu na dva a pol roka, s možnosťou predĺženia o ďalšie dva roky. Na majstrovstvách Európy 2008 v Rakúsku a Švajčiarsku sa mu podarilo s tímom Ruska prebojovať do semifinále. Od 11. februára 2009 trénuje aj anglický klub FC Chelsea po odchode Luisa Felipe Scolariho.

Úspechy 
 1986/87 - Víťaz holandskej ligy s PSV Eindhoven.
 1987/88 - Víťaz Európskeho pohára (predchodcu ligy majstrov) s PSV.
 1987/88 - Víťaz holandskej ligy s PSV.
 1987/88 - Víťaz holandského pohára s PSV.
 1988/89 - Víťaz holandskej ligy s PSV.
 1988/89 - Víťaz holandského pohára s PSV.
 1989/90 - Víťaz holandského pohára s PSV.
 1998 - Víťaz interkontinetálneho pohára s Realom Madrid.
 1998 - Majstrovstvá sveta vo futbale 1998: štvrté miesto s Holandskom.
 2002 - Majstrovstvá sveta vo futbale 2002: štvrté miesto s Kórejskou republikou.
 2002/03 - Víťaz holandskej ligy s PSV.
 2008 - Majstrovstvá Európy vo futbale 2008: semifinále s Ruskom.

Zaujímavosti 
 Guus Hiddink ovláda holandský jazyk, anglický, francúzsky, nemecky, španielsky a základy talianskeho jazyka.

Iné projekty 

Holandskí futbalisti
Holandskí futbaloví tréneri
Tréneri Majstrovstiev sveta vo futbale 1998
Tréneri Majstrovstiev sveta vo futbale 2002
Tréneri Majstrovstiev sveta vo futbale 2006